ג'ון פיטר ואן נס

**יוהנס פטרוס "ג'ון פיטר" ואן נס** (באנגלית: **Johannes Petrus "John Peter" Van Ness**; 4 בנובמבר 1769 – 7 במרץ 1846) היה פוליטיקאי אמריקאי שכיהן כחבר בית הנבחרים של ארצות הברית מטעם מדינת ניו יורק בשנים 1801–1803, ולאחר מכן כראש העיר של וושינגטון הבירה בשנים 1830–1834.

## ביוגרפיה
### ראשית חייו
ואן נס נולד ב־4 בנובמבר 1769 בעיר גנט שבפרובינציית ניו יורק. הוריו היו אלברטיה הוגבום ופיטר ואן נס, שהיה שופט ופוליטיקאי בניו יורק.

אביו היה קצין במהלך המהפכה האמריקאית והחזיק קרקעות ואחוזת לבנים במחוז קולומביה שבניו יורק. מאוחר יותר קנה חלק גדול מהקרקע הפוליטיקאי מרטין ואן ביורן והאחוזה הפכה לביתו בשם "לינדנוולד". במפקד האוכלוסין של 1790 התברר כי למשפחת ואן נס היו עשרה עבדים.

ג’ון פיטר היה אחיהם הבכור של ויליאם פ. ואן נס, שופט פדרלי, ושל קורנליוס פ. ואן נס, שהיה שגריר ארצות הברית בספרד ומושל ורמונט.

הוא למד ב-Washington Seminary ולאחר מכן בקולג' קולומביה בניו יורק (כיום אוניברסיטת קולומביה). הוא למד משפטים והוסמך כעורך דין, אך מעולם לא עסק במקצוע.

### קריירה פוליטית וצבאית
ואן נס נבחר מטעם המפלגה הדמוקרטית-רפובליקנית לבית הנבחרים של ארצות הברית במחוז הקונגרס השישי של ניו יורק בקונגרס השביעי, כדי למלא את המושב שהתפנה בעקבות התפטרותו של ג'ון בירד. הוא נכנס לתפקיד ב־6 באוקטובר 1801. באפריל 1802 הפסיד בבחירות מחדש לפוליטיקאי הפדרליסט .

ב־17 בינואר 1803 הוכרז כי מושבו בקונגרס התפנה, משום שב־1802 מינה אותו הנשיא תומאס ג'פרסון למייג'ור במיליציה של מחוז קולומביה. לפי החוקה האמריקאית חבר קונגרס אינו יכול להחזיק במקביל משרה פדרלית אחרת.

לאחר מכן עבר להתגורר בוושינגטון. בשנת 1803 היה נשיא המועצה העירונית השנייה. הוא קודם בהדרגה בדרגות הצבא; בשנת 1805 הועלה לדרגת לוטננט קולונל, בשנת 1811 הועלה לדרגת בריגדיר גנרל, ובשנת 1813 הועלה לדרגת מייג'ור גנרל. בין השנים 1811–1814 שירת כמפקד הכללי השני של המשמר הלאומי של מחוז קולומביה.

### מלחמת 1812
במהלך מלחמת 1812 השתתף בפעולות ההגנה על וושינגטון. כאשר ספינות בריטיות סיירו בנהר פוטומק בשנת 1814, הוא הפעיל יחידות פרשים של המיליציה כדי לעקוב אחרי פעילות הבריטים. הוא גם הציע להשאיר את המיליציה בכוננות פדרלית במקרה של התקפה בריטית, אך שר המלחמה ג'ון ארמסטרונג דחה את ההצעה. לפני קרב בליידנסבורג ושרפת וושינגטון ב־1814 הוא לא קיבל פיקוד בשדה הקרב, משום שהיה בדרגה גבוהה יותר מהמפקד שנבחר. במקום זאת ארגן מתנדבים שחפרו תעלות הגנה עבור הכוחות האמריקאים.

### פעילות ציבורית נוספת
בשנות ה-20 של המאה ה-19 היה חבר במכון הקולומביאני לקידום האמנויות והמדעים, ובנוסף היה חבר של הסופר וושינגטון אירווינג.
ואן נס היה בעל עבדים.

בשנת 1829 שימש כחבר מועצת העיר של וושינגטון, ובין השנים 1830–1834 היה ראש העיר של וושינגטון הבירה.

בנוסף, בשנת 1833 היה סגן הנשיא השני של אגודת האנדרטה הלאומית של וושינגטון, בשנת 1834 היה נשיא נציבות תעלת העיר וושינגטון, נשיא סניף הבנק של ארצות הברית בוושינגטון, ואף כיהן כנשיא National Metropolitan Bank משנת 1814 ועד מותו.

בשנת 1802 היה ואן נס בין המייסדים של מועדון מרוצי הסוסים של וושינגטון. יחד עם בעלי קרקעות נוספים הוא העביר את מסלול המרוצים לאזור מרידיאן היל, שם נערכו המרוצים במסלול סגלגל באורך מייל אחד.

### חיים אישיים
בשנת 1802 נישא למרסיה ברנס, בתו של דייוויד ברנס. היא הייתה פילנתרופית ידועה ותומכת בבית מחסה ליתומים.

לזוג נולדה בת אחת, אן אלברטינה ואן נס (1803–1823), שנישאה לארתור מידלטון, בנו של הנרי מידלטון, מושל קרוליינה הדרומית ונכדו של אחד מחותמי הכרזת העצמאות של ארצות הברית.

המשפחה התגוררה באחוזת ואן נס בוושינגטון, שנבנתה בין השנים 1813–1816. הבניין נהרס מאוחר יותר כדי לפנות מקום לבניין Pan American Union.

### מותו
ואן נס נפטר בוושינגטון הבירה ב־7 במרץ 1846. בתחילה נקבר במאוזוליאום של משפחת ואן נס בוושינגטון, אך בשנת 1872 הועברו שרידיו לבית העלמין Oak Hill Cemetery.

## קישורים חיצוניים

* 
* 

קטגוריה:אמריקאים ילידי מדינת ניו יורק
קטגוריה:אמריקאים ממוצא הולנדי
קטגוריה:חברי בית הנבחרים של ארצות הברית ממדינת ניו יורק
קטגוריה:חברי בית הנבחרים של ארצות הברית מטעם המפלגה הדמוקרטית-רפובליקנית
קטגוריה:ראשי עיריית וושינגטון די. סי.
קטגוריה:אמריקאים שנולדו ב-1769
קטגוריה:אמריקאים שנפטרו ב-1846